ОМО Илинден - Википедија

# ОМО Илинден

### Од Википедија, слободна енциклопедија

Оваа страница е заштитена од понатамошни измени на анонимни корисници, заради сомнителен придонес на анонимни корисници, кои треба да се дискутираат на страницата за разговор.
За да ги видите претходните верзии, кликнете на врската историја.

ОМО „Илинден“ е една од неколкуте македонски организации во Република Бугарија, во Пиринска Македонија.

ОМО „Илинден“ е основана на 14 април 1990 во градот Сандански преку обединување на други постоечки македонски организации. Во нејзин состав тогаш влегуваат: „Илинден-ВМРО 89 - Независна" од Благоевград, „Илинден - Независна“ од Софија, „Комитетот за заштита на правата на Македонците“ од Благоевград, „Комитетот на репресирани Македонци од Бугарија“, „Независниот демократски сојуз“ и „Културно-просветното друштво „Јане Сандански““ од село Микрево - Кресна.

На обединувачкиот состанок се избира првото раководство: Стојан Георгиев Томовичин за претседател, Јордан Костадинов за потпретседател, и за членови на Координативниот совет Красимир Илиев и Стојан Бербатов. Во однос на името на обединетата организација, решено е да се отфрли предлогот за употреба на името „ВМРО“ поради неговото негативно значење во одредени моменти од македонската историја. Мнозинството го прифаќа името Обединета македонска организација „Илинден“.

По падот на комунизмот, во Бугарија завладува голема еуфорија, а кај Македонците се раѓа надеж дека конечно ќе можат да ги повратат националните права од времето на полибералниот режим на Георги Димитров. До 10 мај 1990 година, ОМО „Илинден“ во своите редови има околу седум илјади членови, меѓу кои се и познатите активисти Сократ Маркилов, Илија Кочев, Георги Сухарев, Панде Илиев, Иван Тимчев, Кирил Богов, Иван Тасев и Атанас Доганов.

Од самиот почеток ОМО „Илинден“ се соочува со големи потешкотии во својата дејност. Првиот голем удар организацијата го добива одвнатре, со предавството на Красимир Илиев кој работи за Бугарските безбедносни органи. Бугарските судови и натаму одбиваат да ја регистрираат, додека политичарите и медиумите ја прогласуваат за „сепаратистичка и антибугарска организација, а нејзините членови за „платеници на странските тајни служби“. Често пати нејзините членови се апсени и физички малтретирани.

На судските процеси на ОМО „Илинден“ против Бугарија пред Европскиот суд за човекови права, бугарската држава беше неколку пати осудувана за кршењето на правата на Македонците, со препорака бугарските судови да ја регистрираат организацијата.

Преземено од "http://mk.wikipedia.org../../../%D0%BE/%D0%BC/%D0%BE/%D0%9E%D0%9C%D0%9E_%D0%98%D0%BB%D0%B8%D0%BD%D0%B4%D0%B5%D0%BD_d3c9.html"

Категории: Заштитени страници | Македонски организации во дијаспората | Пиринска Македонија

##### Views

- Статија
- Разговор
- Тековна верзија

##### Пребарај

##### Други јазици

- Български